Broj: 711-I-1950-P-74-21/22-07-23

Zagreb, 23. rujna 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković, Tončice Božić i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“, br. 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom vlastitih saznanja mogućeg sukoba interesa dužnosnika Josipa Dabre, zamjenika župana Vukovarsko-srijemske županije do 3. lipnja 2021.,** na 187. sjednici, održanoj 23. rujna 2022., donosi sljedeću

**ODLUKU**

**Postupak za odlučivanje o sukobu interesa protiv dužnosnika Josipa Dabre, zamjenika župana Vukovarsko-srijemske županije do 3. lipnja 2021., neće se pokrenuti s obzirom da iz prikupljenih podataka i dokumentacije, a u vezi obavljanja funkcije Upravitelja Zaklade Vrhbosanske nadbiskupije te dodjele sredstava Vukovarsko-srijemske županije navedenoj pravnoj osobi, ne proizlazi da je u postupanju dužnosnika došlo do moguće povrede odredbi ZSSI-a.**

Obrazloženje

Povjerenstvo je dana 26. ožujka 2021. zaprimilo anonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-1198-P-74/21-01-2. U predmetnoj prijavi navodi se da je Josip Dabro, zamjenik župana Vukovarsko-srijemske županije, istovremeno upravitelj Zaklade Vrhbosanske nadbiskupije.

Nadalje, Povjerenstvo je dana 13. travnja 2021. zaprimilo anonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-1422-P-74/21-04-2. U predmetnoj prijavi također se navodi da je Josip Dabro, zamjenik župana Vukovarsko-srijemske županije, istovremeno upravitelj Zaklade Vrhbosanske nadbiskupije koja je osnovana 10. prosinca 2019. sa sjedištem u Vukovaru te da navedenu funkciju dužnosnik nije unio u imovinsku karticu. Dalje se navodi da je navedena zaklada u 2020. potpisala ugovore o donacijama i podupiranju rada zaklade s 5 županija (među kojima je i Vukovarsko-srijemska županija), 8 gradova, 11 općina i 11 tvrtki te da postoji osnovana sumnja da spomenuti dužnosnik sredstva donacija koristi za lokalne izbore na kojima se kandidira za župana Vukovarsko-srijemske županije. U privitku prijave podnositelj dostavlja izvješće o imovinskom stanju dužnosnika te Financijsko izvješće Zaklade Vrhbosanske nadbiskupije za 2020. godinu.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona.

Povjerenstvo je uvidom u Registar dužnosnika utvrdilo da je Josip Dabro obnašao dužnost zamjenika župana Vukovarsko-srijemske županije od 9. lipnja 2017. do 3. lipnja 2021. Slijedom navedenog, povodom obnašanja navedene dužnosti, dužnosnik Josip Dabro bio je u obvezi postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

U svrhu utvrđivanja pravno-relevantnih činjenica u postupku iz nadležnosti Povjerenstva od Vukovarsko-srijemske županije zatraženo je, dopisom Broj: 711-I-575-P-74/21-02-11 od 20. travnja 2021., očitovanje je li Vukovarsko-srijemska županija za vrijeme mandata Josipa Dabre, zamjenika župana iste županije, financirala Zakladu Vrhbosanske nadbiskupije te, ako jest, je li isti dužnosnik sudjelovao u postupcima financiranja navedene Zaklade odnosno je li poduzimao bilo kakve radnje u postupku financiranja navedenog subjekta.

Na spomenuto traženje Vukovarsko-srijemska županija odgovorila je dopisom KLASA: 008-01/21-01/12, URBROJ: 2196/1-11-21-1, od 30. travnja 2021., koji je potpisala pročelnica Ureda župana Vukovarsko-srijemske županije, u kojem je navedeno da je Vukovarsko-srijemska županija 24. ožujka 2020. zaprimila zamolbu za financijsku pomoć Zakladi Vrhbosanske nadbiskupije od strane iste Zaklade te da je župan Vukovarsko-srijemske županije Božo Galić odobrio navedenu zamolbu i 12. lipnja 2020. donio Odluku o donaciji financijskih sredstava za Zakladu Vrhbosanske nadbiskupije, KLASA: 070-01/20-01/11, URBROJ: 2196/1-01-20-2, u iznosu 20.000,00 kuna te su sredstva isplaćena na račun navedene Zaklade. Nadalje, u dopisu se navodi da je Vukovarsko-srijemska županija 2. listopada 2020. zaprimila zamolbu iste Zaklade za financijsku pomoć za djelatnika koji je obolio od teške i autoimune bolesti te da je župan Vukovarsko-srijemske županije Božo Galić donio 9. listopada 2020. Odluku o isplati jednokratne financijske pomoći spomenutom djelatniku radi nastavka liječenja u iznosu od 3.000,00 kuna, a koji je iznos isplaćen na osobni račun djelatnika. Naposljetku se napominje da je Vukovarsko-srijemska županija donirala predmetna sredstva sukladno pristiglim zamolbama i temeljem odredbi Zakona o lokalnoj i područnoj (regionalnoj) samoupravi („Narodne novine“, br. 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.) pri čemu zamjenik župana Vukovarsko-srijemske županije nije sudjelovao niti poduzimao bilo kakve radnje od strane Vukovarsko-srijemske županije.

Također, dopisom Broj: 711-I-576-P-74/21-03-11 od 20. travnja 2021. Povjerenstvo je od Zaklade Vrhbosanske nadbiskupije zatražilo podatak od kada je dužnosnik Josip Dabro, zamjenik župana Vukovarsko-srijemske županije, upravitelj navedene Zaklade i je li za navedeno primao naknadu za rad i u kojem iznosu te je li isti dužnosnik prije toga obavljao druge poslove u Zakladi i koje i je li mu za iste isplaćivana naknada.

U odgovoru Zaklade Vrhbosanske nadbiskupije od 3. svibnja 2021., Broj: DO-2021/24, navedeno je da je dana 10. prosinca 2019. imenovan Josip Dabro za upravitelja Zaklade te da temeljem članka 27. stavaka 1. i 2. Statuta „Zaklade Vrhbosanske nadbiskupije“ upravitelj Zaklade za svoj rad ne prima nikakvu naknadu, niti je prije imenovanja na dužnost upravitelja Zaklade obavljao druge poslove u Zakladi.

Uvidom u Statut „Zaklade Vrhbosanske nadbiskupije“ od 16. ožujka 2021. utvrđeno je da je člankom 27. stavkom 1. propisano da je rad u tijelima Zaklade dobrotvoran i počastan, a stavkom 2. da članovi zakladnih tijela za svoj rad ne primaju naknadu. Člankom 16. navedenog Statuta propisano je da su tijela Zaklade: Upravni odbor (Uprava) – 5 članova, Upravitelj Zaklade i Pomoćna tijela.

Uvidom u Registar zaklada Republike Hrvatske utvrđeno je da je dužnosnik Josip Dabro upisan kao Upravitelj predmetne zaklade.

Uvidom o podnesena izvješća o imovinskom stanju dužnosnika Povjerenstvo je utvrdilo da je dužnosnik u izvješću povodom prestanka obnašanja dužnosti zamjenika župana Vukovarsko-srijemske županije, podnesenom, 16. lipnja 2021., naveo da obavlja funkciju upravitelja Zaklade Vrhbosanske nadbiskupije, a isto je naveo i u izvješću koji je podnio po proteku 12 mjeseci od prestanka obnašanja dužnosti, dana 7. lipnja 2022.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, zatim kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti te kada privatni interes može utjecati na nepristranost dužnosnika u obavljanju javne dužnosti.

Člankom 7. točkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti te je podstavkom i) propisano da dužnosnici ne smiju na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Povjerenstvo nastavno na sve utvrđene okolnosti zaključuje da iz istih ne proizlazi da je u postupanju dužnosnika Josipa Dabre, zamjenika župana Vukovarsko-srijemske županije do 3. lipnja 2021., došlo do povrede odredbi ZSSI-a.

Naime, dužnosnik je upravitelj Zaklade Vrhbosanske nadbiskupije od 10. prosinca 2019., što ZSSI izričito dopušta odredbom članka 14. stavka 5. toga Zakona, pri čemu dužnosnik za obavljanje navedene funkcije nije primao naknadu, što je ujedno i zahtjev spomenute odredbe ZSSI-a u slučaju članstva dužnosnika u upravnim tijelima zaklada.

Dužnosnik Josip Dabro ne bi mogao biti nepristran kada bi u obnašanju dužnosti zamjenika župana Vukovarsko-srijemske županije odlučivao o dodjeli sredstava Vukovarsko-srijemske Zakladi Vrhbosanske nadbiskupije, jer bi se ista pravna osoba temeljem okolnosti da u njoj obavlja funkciju upravitelja smatrala s dužnosnikom povezanom osobom.

Međutim, u slučajevima u kojima je Vukovarsko-srijemska županija donosila odluke vezano uz zahtjeve Zaklade Vrhbosanske nadbiskupije za dodjelom novčanih sredstava, iz očitovanja Vukovarsko-srijemske županije proizlazi da dužnosnik Josip Dabro nije na bilo koji način sudjelovao u njihovu donošenju, jer je o tome odlučivao župan Vukovarsko-srijemske županije Božo Galić, što također ne ukazuje na povredu odredbi ZSSI-a.

Stoga Povjerenstvo nije steklo saznanja koja bi upućivala da je dužnosnik povrijedio neku od odredbi ZSSI-a te se postupak za odlučivanje o sukobu interesa protiv njega neće pokrenuti.

Slijedom svega navedenog, odlučeno je kao u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Josip Dabro, osobnom dostavom
2. Podnositeljima prijava, putem e-maila
3. Objava na internetskoj stranici Povjerenstva
4. Pismohrana